钦定古今图书集成/明伦汇编/官常典/第444卷 > 赵奢
## 钦定古今图书集成/明伦汇编/官常典/第444卷 > 赵奢

按《史记》本传：“赵奢者，赵之田部吏也，收租税而平原
君家不肯出，赵奢以法治之，杀平原君用事者九人。
平原君怒，将杀奢，奢因说曰：‘君于赵为贵公子，今纵
君家而不奉公则法削，法削则国弱，国弱则诸侯加
兵，诸侯加兵是无赵也，君安得有此富乎？以君之贵，
奉公如法则上下平，上下平则国彊，国彊则赵固，而
君为贵戚，岂轻于天下邪’？”平原君以为贤，言之于王。
王用之治国赋。国赋大平，民富而府库实。秦伐韩，军
于阏与。王召廉颇而问曰：“可救不？”对曰：“道远险狭，难
救。”又召乐乘而问焉，乐乘对如廉颇言。又召问赵奢，
奢对曰：“其道远险狭，譬之犹两鼠斗于穴中，将勇者
胜。”王乃令赵奢将救之。兵去邯郸三十里，而令军中
曰：“有以军事谏者死！”秦军军武安西，秦军鼓噪勒兵，
武安屋瓦尽振。军中候有一人言急救武安，赵奢立
斩之。坚壁，留二十八日不行，复益增垒。秦闲来入，赵
奢善食而遣之。闲以报秦将，秦将大喜，曰：“夫去国三
十里而军不行，乃增垒，阏与非赵地也。”赵奢既已遣
秦闲，乃卷甲而趋之，二日一夜至，令善射者去阏与
五十里而军。军垒成，秦人闻之，悉甲而至。军士许历
请以军事谏。赵奢曰：“内之。”许历曰：“秦人不意赵师至
此，其来气盛，将军必厚集其阵以待之，不然必败。”赵
奢曰：“请受令。”许历曰：“请就𫓧质之诛。”赵奢曰：“胥后令。”
将战，许历复请谏曰：“先据北山上者胜，后至者败。”赵
奢许诺，即发万人趋之。秦兵后至，争山不得上。赵奢
纵兵击之，大破秦军。秦军解而走，遂解阏与之围而
归。赵惠文王赐奢号为马服君，以许历为国尉。赵奢
于是与廉颇、蔺相如同位。